કેટલાક શુક્રવાર એવા હોય જ્યારે થિયેટરોમાં એકથી વધુ ફિલ્મો રિલીઝ થઈ રહી હોય અને છતાં તમે ફિલ્મ જોવા જવાને બદલે ઑફિસે પહોંચી જાઓ. કેમ કે, ફિલ્મ જોવા જવાનો ધક્કો જ ન વાગે. આ શુક્રવારે વિચિત્ર ચશ્માં પહેરેલી તાપસી પન્નુની ફિલ્મ ‘દિલ જંગલી’, જમીન અને હવા સાથે સંભોગ કરતાં શીખવતી, એકબીજાના શરીરે બૉડી લોશન ચોપડતાં શીખવતી અને ‘સનસની’માંથી ઉઠાવેલા ડાયલોગ્સ લઇને આવેલી ‘હેટ સ્ટોરી 4’ રિલીઝ થઈ રહી હતી. એ બંને જોવા કરતાં એપેન્ડિક્સનું ઑપરેશન કરાવી લેવું સારું એમ વિચારીને ઑફિસ ભણી પ્રયાણ કર્યું (ના, ઑપરેશન કરાવવા નહીં, કામ કરવા). પછી ટાઇમ કાઢીને ‘3 સ્ટોરીઝ’ જોઈ કાઢી. કેમ કે, બાકીની બંનેમાંથી એ પ્રમાણમાં મૅચ્યોર લાગતી હતી.